**Norske Kvinners Sanitetsforening** (NKS) er en norsk humanitær organisasjon. Foreningen driver frivillig arbeid innenfor helse- og sosialområdet med vekt på kvinners helse og livsvilkår. NKS ble etablert etter initiativ fra Norsk Kvinnesaksforening i 1896, og var opprinnelig tenkt som kvinneforening for Norges Røde Kors. NKS er idag åpen for alle kjønn.

Arbeidsområder
--------------

NKS er den største organisasjonen innenfor den den bevegelsen som tradisjonelt kalles den borgerlige kvinnebevegelsen og har en menneskerettsorientert politisk plattform. Hovedvekten i arbeidet ligger på kvinners helse og livsvilkår, i bred forstand. NKS eier og driver flere sykehjem, pleiehjem og institusjoner, jobber lokalt med beredskapsarbeid og nasjonalt med prosjekter av betydning for kvinners livsvilkår, blant annet mot vold mot kvinner.

NKS engasjerer seg for mangfold i samfunnet, og arbeider blant annet for at minoritetskvinner skal delta aktivt i det norske samfunnet. NKS har videre seksuell og reproduktiv helse og rettigheter som en viktig sak, og i tråd med dette er NKS mot diskriminering på bakgrunn av seksuell identitet eller kjønnsidentitet. Organisasjonen støtter en inkluderende feminisme. Organisasjonen finansierer og initierer også forskning. 

På 1900-tallet var NKS en av Norges største organisasjoner med inntil 250 000 medlemmer; per 2024 er medlemstallet ca. 44 000. NKS var blant stifterne av Norske Kvinners Nasjonalråd i 1904.

Historie
--------

«Statsministerinde» Fredrikke Marie Qvam stiftet NKS sammen med Randi Blehr og Gina Krog, og var NKS' leder fra 1896 til 1933
Årsmøte i Norske Kvinners Sanitetsforening i 1913. Fredrikke Marie Qvam i første rekke, nr. 9 fra venstre.
Norske Kvinners Sanitetsforening ble etablert i 1896 etter initiativ fra Norsk Kvinnesaksforening (NKF). Bakgrunnen var frykten for krig med Sverige og at Norge manglet en sanitetstjeneste. 

Da situasjonen tilspisset seg sommeren 1895 holdt Norsk Kvinnesaksforening et møte med Norges Røde Kors' president Johan Frederik Thaulow. Få dager etter møtet stiftet NKF-leder Randi Blehr, Fredrikke Marie Qvam og Gina Krog kvinnenes arbeidskomité for Røde Kors, som skulle arbeide for å etablere en landsomfattende kvinneorganisasjon innen Norges Røde Kors. 

I løpet av 1800-tallet hadde ca. 290 000 nordmenn dødd som følge av tuberkulose, og var en viktig motiverende faktor for etableringen av NKS. NKS engasjerte seg i smittevern på mange fronter, fremst ved hygienestyrkende tiltak. 

Lokale sanitetsforeninger og etablering av var viktige kampsaker som tok over da krigen uteble. Vedtaket av Tuberkuloseloven (1900), det første tuberkulosehjem (1903) og den foreløpige utryddelse (1947) var viktige for organisasjonen.

Etableringen av en midt-norsk sykepleierutdanning (Trondheim, 1919) var deres verk. Under andre verdenskrig avholdt de flere førstehjelpskurs, samlet inn og delte ut matpakker, etablerte lasaretter og førstehjelpsstasjoner.

I 1914 opprettet Norske Kvinners Sanitetsforening «kontrollstasjon for mor og barn», som ble forløperen til helsestasjonene.

Organisasjonen i dag
--------------------

NKS har 550 lokalforeninger og om lag 44 000 medlemmer (2024). Alt arbeidet foregår på frivillig basis, bortsett fra organisasjonens administrative apparat, et sekretariat på omtrent 40 ansatte. Alle lokalforeningene er selvstendige enheter som driver med lokalt tilpassede tiltak innenfor organisasjonens arbeidsområde

NKS jobber primært i Norge, og etablerte i 2011 også søsterorganisasjonen Women’s Health Association of Ethiopia (WHAE) i Etiopia.

Organisasjonsleder er Marit Bjørnstad og generalsekretær er Malin Stensønes (2024)

NKS' publikasjoner og utmerkelser
---------------------------------

### Folkehelsen

Medlemsbladet *Folkehelsen* ble startet i 1916, underveis omdøpt til *Fredrikke*.[]

### Fredrikkeprisen

Fredrikkeprisen (100 000 kr og en bronsestatuett av Fredrikke Marie Qvam) utdeles hvert år av NSF sentralt utmerkelse. Den har blant annet blitt gitt til Gro Harlem Brundtland (2004) og kronprinsesse Mette-Marit (2008).[]

Mottatte priser og utmerkelser
------------------------------

* 2018: Justis- og beredskapsdepartementets pris for foreningens arbeid mot vold i nære relasjoner, tildelt Oslo Sanitetsforening, som er NSFs lokallag i Oslo. Dette er en pris som departementet delte ut for syvende gang i desember 2018.
* 2020: Samfunnssikkerhetsprisen, tildelt Sanitetskvinnene for foreningens støtte til enkeltmennesker og myndigheter i krisetider, med den frivillige samfunnsinnsatsen under koronaviruspandemien og etter leirskredet i Gjerdrum som ferske eksempler. Overrekkelsen fant sted under feiringen av Sanitetskvinnenes 125 årsjubileum 26. februar 2021.

Litteratur
----------

* Magnhild Folkvord (2013). *Fredrikke Marie Qvam* : *Rabaldermenneske og strateg*. Det Norske Samlaget, Oslo. ISBN 978-82-521-8300-9

Referanser
----------

1. 1 2   Utgave 2017-05-22 av GRID[Hentet fra Wikidata]
2. ↑  .
3. 1 2  «Seksuell og reproduktiv helse og rettigheter». Norske Kvinners Sanitetsforening. Besøkt 15. juni 2023.
4. 1 2  (no) «Norske Kvinners Sanitetsforening» i *Store norske leksikon*
5. ↑  «Aktivitetskalender». Bergen Sanitetsforening. Arkivert fra originalen 8. mars 2024. Besøkt 8. mars 2024.
6. ↑  Organisasjon Arkivert 2. juli 2017 hos Wayback Machine. Norske Kvinners Sanitetsforening
7. 1 2  Justis- og beredskapsdepartementet (13. desember 2018). «Pris til Oslo Sanitetsforening for arbeidet mot vold i nære relasjoner». *Regjeringen.no* **(norsk)**. Besøkt 20. januar 2019.
8. ↑  «Samfunnssikkerhetsprisen til Sanitetskvinnene». *Næringslivets sikkerhetorganisasjon*. 26. februar 2021. Besøkt 26. februar 2021. «Norske Kvinners Sanitetsforening er tildelt Samfunnssikkerhetsprisen 2020 for sin støtte til enkeltmennesker og myndigheter i krisetider. (---) Under pandemien har Sanitetskvinnene blant annet bidratt med vakthold, logistikk og registrering ved teststasjoner. De har også vært besøksvakter ved sykehjem og avlastet barnehager og helseinstitusjoner med forpleining. | Sanitetskvinnene har handlet mat og medisiner til folk i koronaisolasjon eller karantene, hatt telefonkontakt med eldre aleneboende og bemannet frivillighetens koronalinje for å avlaste helsemyndighetenes telefontjeneste.»

Eksterne lenker
---------------

* (no) Offisielt nettsted Rediger på Wikidata

* (en) Norske Kvinners Sanitetsforening – kategori av bilder, video eller lyd på Commons Rediger på Wikidata
* (no) Norske Kvinners Sanitetsforening på NLIs Lokalhistoriewiki.
* (no) Norske Kvinners Sanitetsforening på Arkivportalen

  


|  |  |
| --- | --- |
| Oppslagsverk/autoritetsdata | Store norske leksikon **·** Lokalhistoriewiki **·** VIAF **·** LCCN **·** ISNI **·** KulturNav **·** Brønnøysundregistrene
 |